
NACRT ZAKONODAVNE REZOLUCIJE EUROPSKOG PARLAMENTA
o Nacrtu odluke Vijeća o sklapanju Sporazuma između Europske unije i Republike Sejšela o pristupu ribarskih plovila Sejšela vodama Mayottea
(15048/2022 – C9‑0051/2023 – 2022/0362(NLE))
(Suglasnost)
Europski parlament,
[bookmark: _GoBack]–	uzimajući u obzir Nacrt odluke Vijeća (15048/2022),
–	uzimajući u obzir Sporazum između Europske unije i Republike Sejšela o pristupu ribarskih plovila Sejšela vodama Mayottea (15088/2022),
–	uzimajući u obzir zahtjev Vijeća za davanje suglasnosti u skladu s člankom 43., člankom 218. stavkom 6. drugim podstavkom točkom (a)(v) i člankom 218. stavkom 7. Ugovora o funkcioniranju Europske unije (C9‑0051/2023),
–	uzimajući u obzir članak 105. stavke 1. i 4. te članak 114. stavak 7. Poslovnika,
–	uzimajući u obzir preporuku Odbora za ribarstvo (A9‑0000/2023),
1.	daje suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i Republike Sejšela.

Kontekst
Mayotte, otočje u Indijskom oceanu i francuski prekomorski departman, na europskoj razini ima status najudaljenije regije od 2014. Budući da je Ugovorima Europskoj uniji dodijeljena isključiva nadležnost za očuvanje morskih bioloških resursa u okviru zajedničke ribarstvene politike (ZRP), pristup stranim ribarskim plovilima koja okružuju Mayotte u nadležnosti je Europske unije. 
Prvi sporazum između Europske unije i Republike Sejšela o pristupu ribarskih plovila Sejšela vodama Mayottea potpisan je 20. svibnja 2014. Nakon što se Sporazum počeo primjenjivati istog datuma (prvo kao privremena mjera) u trajanju od šest godina, taj je Sporazum prešutno produljen 20. svibnja 2020. 
Na temelju odgovarajućih pregovaračkih smjernica Komisija je provela pregovore s Vladom Sejšela radi sklapanja novog sporazuma o pristupu ribarskih plovila Sejšelima. Nakon završetka tih pregovora, 10. lipnja 2022. parafiran je novi sporazum o ribarstvu. Tim novim Sporazumom o pristupu ribarstvu obuhvaćeno je razdoblje od šest godina, počevši od 10. ožujka 2023., datuma kada su ga obje strane potpisale, čime je započela i privremena primjena tog sporazuma do njegova sklapanja.
Osim tog novog Sporazuma o pristupu ribarstvu vodama Mayottea za ribarska plovila Sejšela, EU i Sejšeli povezani su od 2020. i Sporazumom o partnerstvu u održivom ribarstvu (SFPA) i pratećim protokolom o provedbi radi upravljanja pristupom ribarskih plovila EU-a vodama Sejšela i njihovim ribolovnim pravima u zamjenu za financijsku i tehničku potporu EU-a Sejšelima (usp. postupak 2020/0002(NLE)). U tom Sporazumu o partnerstvu o održivom ribarstvu Europska unija i Sejšeli dogovorili su i niz mehanizama i pravila za promicanje održivog ribarstva, posebno poboljšanjem kontrole ribarstva, prikupljanja podataka, suzbijanja nezakonitog, neprijavljenog i nereguliranog ribolova te bližom suradnjom u okviru regionalnih organizacija za upravljanje ribarstvom čije su obje stranke članice. 
Novi Sporazum o pristupu ribarstvu
Cilj je ovog novog Sporazuma omogućiti daljnje jačanje strateškog partnerstva sa Sejšelima, doprinijeti odgovornom ribolovu u vodama EU-a i razvoju ribarstvene politike na Mayotteu. Tehnički i financijski uvjeti Sporazuma o pristupu ribarstvu usklađeni su i s onima iz Sporazuma o partnerstvu o održivom ribarstvu sa Sejšelima i njegova Protokola o provedbi potpisanog 2020.
Ovim se Sporazumom utvrđuju načela, pravila i postupci kojima se uređuje suradnja u sektoru ribarstva s ciljem osiguravanja odgovornog ribolova te očuvanja i održivog iskorištavanja ribolovnih resursa u vodama oko Mayottea na temelju načela nediskriminacije između različitih flota koje obavljaju ribolov u tim vodama. 
Uvjeti kojima se uređuje pristup sejšelskih ribarskih plovila tim vodama EU-a detaljnije su opisani u prilogu sporazumu (ribolovne mogućnosti, odobrenja za ribolov, praćenje i promatrači itd.). Na temelju sporazuma osam plovila koja plove pod zastavom Sejšela (plivaričari) moći će obavljati ribolov u vodama Mayottea, na udaljenosti od 24 nautičke milje od njegovih obala. Ribolovne mogućnosti temelje se na najboljim raspoloživim znanstvenim savjetima (i prema potrebi unutar granica raspoloživog viška) i u skladu s preporukama nadležne regionalne organizacije za upravljanje ribarstvom, odnosno Komisije za tunu u Indijskom oceanu (IOTC). Pristojbe za ulove iznose 135 EUR po toni ulovljene tune (uz predujam u iznosu od 13 500 EUR za prvih 100 tona od strane plovila).  
Sporazumom su predviđeni i mehanizmi za praćenje i kontrolu ribarstva te za sprečavanje nezakonitog, neprijavljenog i nereguliranog ribolova.
Stajalište izvjestitelja
Ova je sporazum o pristupu ribarstvu strateški i njime se osigurava usklađenost i uzajamnost između EU-a i Sejšela za održivo iskorištavanje morskih resursa u Indijskom oceanu. Stranke sporazumom posebno žele pojačati praćenje ribolovnih aktivnosti i osigurati da se ribolov tune i tuni sličnih vrsta provodi na održiv način, istodobno osiguravajući zaštitu drugih vrsta, posebno pelagičnih morskih pasa.
Riječ je o uravnoteženom sporazumu kojim bi sejšelska plovila nastavila sa svojim ribolovnim aktivnostima, što bi istovremeno bilo korisno i za Mayotte i pridonijelo razvoju lokalnog sektora ribarstva u toj najudaljenijoj regiji EU-a.
Međutim, izvjestitelj smatra da bi Mayotte, i općenito najudaljenije regije, dugoročno trebali moći razviti vlastite ribarske flote uz potporu EU-a i na nacionalnoj razini. Parlament je u više navrata uzalud tražio da se, kako bi se osigurao opstanak sektora ribarstva u najudaljenijim regijama i u skladu s načelima različitog postupanja prema malim otocima i područjima navedenima u cilju održivog razvoja br. 14, pruži potpora u okviru EFPRA-e ili državne potpore, na temelju članka 349. UFEU-a, za obnovu artizanalnih ribarskih flota najudaljenijih regija koje sav svoj ulov iskrcavaju u lukama u najudaljenijim regijama i doprinose lokalnom održivom razvoju. 
Najudaljenije regije suočavaju se s posebnim izazovima povezanima sa svojom udaljenošću, topografijom, malim tržištima i klimom, kako je navedeno u članku 349. UFEU-a; no ipak se posebna obilježja ribarstva u najudaljenijim regijama ne uzimaju u obzir u dovoljnoj mjeri u ZRP-u. Konkretno, u vanjskoj politici ZRP-a, strateškim se partnerstvima moraju uzeti u obzir interesi susjednih, a time i zahvaćenih regija EU-a.
Ribolov u najudaljenijim regijama važan je gospodarski pokretač, izvor prehrambene neovisnosti i tradicionalna djelatnost koja je dio kulture tih područja, koja otvara radna mjesta na moru i u prerađivačkom sektoru te doprinosi dinamičnosti turističke industrije, kao važnom gospodarskom pokretaču tih regija.
S obzirom na navedeno, izvjestitelj preporučuje da Parlament odobri sklapanje ovog Sporazuma o pristupu ribarstvu, ponavljajući svoj poziv na potporu EU-a ili državnu potporu za obnovu i održivi razvoj ribarskih flota na Mayotteu i općenito u najudaljenijim regijama.

